[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.11.2006

COM(2006)759 τελικό

2004/0218 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το χρηματοδοτικό μέσο για το περιβάλλον (Life+)

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2004/0218 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το χρηματοδοτικό μέσο για το περιβάλλον (Life+)

1. Ιστορικό

ΔΙΑΔΙΚΑΣΙΑ

Στις 29 Σεπτεμβρίου 2004, η Επιτροπή ενέκρινε πρόταση για την έκδοση κανονισμού του Ευρωπαϊκού Κοινοβουλίου και του Συμβουλίου[1] σχετικά με το χρηματοδοτικό μέσο για το περιβάλλον (Life+), με τη διαδικασία της συναπόφασης σύμφωνα με το άρθρο 251 της συνθήκης ΕΚ.

Η Επιτροπή των Περιφερειών και η Ευρωπαϊκή Οικονομική και Κοινωνική Επιτροπή γνωμοδότησαν σχετικά τον Απρίλιο του 2005.

Το Ευρωπαϊκό Κοινοβούλιο γνωμοδότησε σχετικά σε πρώτη ανάγνωση στις 7 Ιουλίου 2005.

Το Συμβούλιο κατέληξε σε μερική πολιτική συμφωνία στις 2 Δεκεμβρίου 2005.

Η Επιτροπή ενέκρινε αναθεωρημένη πρόταση στις 24 Μαΐου 2006[2].

Το Συμβούλιο εξέδωσε κοινή θέση στις 27 Ιουνίου 2006.

Η ανακοίνωση της Επιτροπής σχετικά με την κοινή θέση εξεδόθη στις 28 Ιουνίου 2006[3].

Το Ευρωπαϊκό Κοινοβούλιο διατύπωσε τη θέση του σε δεύτερη ανάγνωση στις 24 Οκτωβρίου 2006.

ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΉΣ

Ο προτεινόμενος κανονισμός συγκαταλέγεται μεταξύ των σχετιζομένων με το δημοσιονομικό πλαίσιο για την περίοδο 2007-2013, αποτελεί όμως τη μόνη πρόταση που αφορά ειδικά το περιβάλλον. Στόχος του είναι:

- να εξασφαλίσει ειδική υποστήριξη, σε κοινοτικό επίπεδο, υπέρ μέτρων και έργων που προσδίδουν ευρωπαϊκή προστιθέμενη αξία στην εφαρμογή, την ενημέρωση και την ανάπτυξη της κοινοτικής πολιτικής και νομοθεσίας για το περιβάλλον, ιδίως μάλιστα στην εφαρμογή του έκτου κοινοτικού προγράμματος δράσης για το περιβάλλον (ενώ η χρηματοδότηση επενδύσεων και διαχειριστικών μέτρων υπέρ του περιβάλλοντος θα εξασφαλισθεί εν γένει μέσω άλλων χρηματοδοτικών μέσων)· και

- να αντικαταστήσει σειρά ήδη υφιστάμενων προγραμμάτων (ενώ ορισμένα στοιχεία του ισχύοντος καθεστώτος για το LIFE θα ενσωματωθούν σε άλλα χρηματοδοτικά μέσα).

Στόχος αυτής της “ολοκληρωμένης προσέγγισης” είναι να αυξήσει τις δυνατότητες συγχρηματοδότησης, να ενθαρρύνει την από κοινού διαμόρφωση πολιτικών και να επιτρέψει την καλύτερη ευθυγράμμιση της συγχρηματοδότησης με τις προτεραιότητες σε εθνικό και περιφερειακό επίπεδο.

2. Σχόλια της Επιτροπής

2.1. Γενικά σχόλια

Κατά τη σύνοδο ολομελείας του της 24ης Οκτωβρίου 2006, το Ευρωπαϊκό Κοινοβούλιο ενέκρινε και τις 32 τροπολογίες που είχαν κατατεθεί. Από αυτές τις 32 τροπολογίες, 4 έγιναν εν όλω δεκτές από την Επιτροπή, δεδομένου ότι διευκρίνιζαν ή βελτίωναν την αρχική πρόταση, 6 τροπολογίες έγιναν δεκτές επί της αρχής και 2 επιπλέον εν μέρει. Οι υπόλοιπες 20 τροπολογίες που ενέκρινε το Κοινοβούλιο δεν έγιναν δεκτές από την Επιτροπή.

2.2. Λεπτομερή σχόλια

2.2.1. Τροπολογίες που έγιναν δεκτές εν όλω

- Η τροπολογία 23 προτείνει να εφαρμοστεί η κανονιστική διαδικασία με έλεγχο για την έγκριση των πολυετών στρατηγικών προγραμμάτων και του Παραρτήματος I του κανονισμού. Η Επιτροπή συμφωνεί ότι η ως άνω διαδικασία είναι εν προκειμένω η ενδεδειγμένη.

- Η τροπολογία 26 διευκρινίζει τα κριτήρια στα οποία επιβάλλεται να ανταποκρίνονται οι μη κυβερνητικοί οργανισμοί ως προς τις επιχειρησιακές τους δραστηριότητες ώστε να είναι επιλέξιμοι για χρηματοδότηση από το LIFE+. Η εν λόγω τροπολογία γίνεται δεκτή δεδομένου ότι αντανακλά τη διατύπωση του άρθρου 1 παράγραφος 2 του ισχύοντος μέσου για τη χρηματοδότηση των επιχειρησιακών δραστηριοτήτων των μη κυβερνητικών οργανισμών.

- Η τροπολογία 27 διευκρινίζει περαιτέρω τη σημασία της διάδοσης των πληροφοριών και της ευαισθητοποίησης του κοινού σε ό,τι αφορά τα θέματα περιβάλλοντος.

- Η τροπολογία 32 εκφράζει την επιθυμία του Κοινοβουλίου για ανεύρεση λύσης όσον αφορά το χρηματοδοτικό κενό που ενδέχεται να δημιουργήσει η καθυστερημένη έγκριση του LIFE+. Μολονότι το θέμα του προϋπολογισμού τελικά θα αντιμετωπιστεί από τη δημοσιονομική αρχή, η Επιτροπή θα καταβάλει κάθε δυνατή προσπάθεια για να επιτευχθεί συμφωνία ως προς το εν λόγω θέμα

2 .2.2. Τροπολογίες που έγιναν δεκτές εν μέρει

- Η τροπολογία 12 αφορά τις διαδικασίες σχετικά με τη σύνταξη και την έγκριση των πολυετών στρατηγικών προγραμμάτων που καλείται να εκπονήσει η Επιτροπή. Μολονότι η Επιτροπή συμφωνεί με την ιδέα να προβλέπεται η συμμετοχή του κοινού στα σχέδια των πολυετών στρατηγικών προγραμμάτων, δεν μπορεί να δεχθεί ότι για την εφαρμογή του LIFE+ θα αποτελεί απαραίτητη προϋπόθεση μια διαδικασία που θα βασίζεται σε δυο επιτροπές. Οι διαβουλεύσεις με την επιτροπή για τα οικολογικά ενδιαιτήματα (οικοτόπους), δεν είναι απαραίτητες δεδομένου ότι τα κράτη μέλη έχουν τη δυνατότητα να αποστέλλουν στην επιτροπή LIFE+ εκπροσώπους της επιλογής τους.

- Η τροπολογία 17 αφορά τη συμπληρωματικότητα μεταξύ LIFE+ και άλλων κοινοτικών μέσων. Το Κοινοβούλιο προτείνει εν προκειμένω 4 ουσιαστικές αλλαγές στο κείμενο της κοινής θέσης. Κατά πρώτον, την αντικατάσταση των λέξεων “κριτήρια επιλεξιμότητας” από τις λέξεις “κύριο πεδίο εφαρμογής” στην πρώτη πρόταση του άρθρου. Αυτό γίνεται δεκτό από την Επιτροπή, εφόσον προστεθεί αντίστοιχη ερμηνευτική αιτιολογική σκέψη. Κατά δεύτερον, το Κοινοβούλιο θα επιθυμούσε οι αναφορές στο πρόγραμμα ανταγωνιστικότητας και καινοτομίας και στο 7ο πρόγραμμα πλαίσιο για την έρευνα να διαγραφούν από τον κατάλογο των κοινοτικών μέσων με τα οποία επιβάλλεται να επιδιωχθεί συμπληρωματικότητα. Η Επιτροπή δεν μπορεί να αποδεχθεί το συγκεκριμένο τμήμα της τροπολογίας, δεδομένου ότι επιβάλλεται να επιδιωχθεί συμπληρωματικότητα και με τα δύο ως άνω προγράμματα. Τρίτον, το Κοινοβούλιο ζητεί τη διαγραφή της αναφοράς στα κεντρικής χρηματοδότησης και στα κατ'ανάθεση μέτρα. Η Επιτροπή δεν δύναται να αποδεχθεί το συγκεκριμένο τμήμα της τροπολογίας αυτής δεδομένου ότι τόσο η κεντρική όσο και η αποκεντρωμένη διαχείριση αποτελούν καθοριστικής σημασίας στοιχεία της πρότασής της. Τέταρτον, το Κοινοβούλιο ζητεί από την Επιτροπή να εξασφαλίσει το συντονισμό και τη συμπληρωματικότητα μεταξύ του LIFE+ και των άλλων κοινοτικών μέσων. Η Επιτροπή δεν μπορεί να αποδεχθεί το προτεινόμενο κείμενο υπό τη νέα του μορφή επειδή θα ήταν αδύνατον να εξασφαλίσει μόνη της τη συμπληρωματικότητα μεταξύ των μέσων, αφ'ής στιγμής τα κράτη μέλη διαδραματίζουν σημαντικότατο ρόλο στο συγκεκριμένο τομέα. Επιπλέον το ρήμα “εξασφαλίζω” θα πρέπει να αντικατασταθεί από άλλο λιγότερο δεσμευτικό.

2.2.3. Τροπολογίες που έγιναν δεκτές επί της αρχής

- Η τροπολογία 1 περιλαμβάνει εναλλακτική διατύπωση για την προστασία του περιβάλλοντος ως μίας από τις καθοριστικής σημασίας διαστάσεις της αειφόρου ανάπτυξης στην Ευρωπαϊκή Ένωση. Αυτή η εναλλακτική διατύπωση προς το αντίστοιχο κείμενο της κοινής θέσης, η οποία αναφέρεται στο περιβάλλον ως καθοριστικής σημασίας στόχο για την αειφόρο ανάπτυξη, θα μπορούσε να γίνει δεκτή επί της αρχής.

- Η τροπολογία 5 αφορά την κανονιστική διαδικασία με έλεγχο, η οποία θα μπορούσε να ισχύσει για την έγκριση και την πιθανή τροποποίηση των πολυετών στρατηγικών προγραμμάτων και την τροποποίηση του παραρτήματος του κανονισμού. Μολονότι η Επιτροπή συμφωνεί ότι η κανονιστική διαδικασία με έλεγχο ενδείκνυται εν προκειμένω, θεωρεί ότι η εν λόγω τροπολογία επιβάλλεται να αναδιατυπωθεί κατά τρόπο ώστε να λαμβάνεται υπόψη η νέα απόφαση για την επιτροπολογία (2006/512/EΚ).

- Η τροπολογία 7 εισάγει αναφορά στην αλλαγή του κλίματος μεταξύ των ειδικών στόχων του LIFE+ Φύση και Βιοποικιλότητα. Η Επιτροπή χαιρετίζει θετικά την εν λόγω αναφορά στην κλιματική αλλαγή, εντούτοις θεωρεί ότι η προτεινόμενη διατύπωση εκ μέρους του Κοινοβουλίου θα μπορούσε να είναι συνοπτικότερη.

- Η τροπολογία 18 αυξάνει τα δημοσιονομικά κονδύλια για την εφαρμογή του LIFE+ σε 1.911.000.000 € (σε τιμές του 2004) για την περίοδο από 1ης Ιανουαρίου 2007 έως 31 Δεκεμβρίου 2013. Αυτό θα μπορούσε να γίνει δεκτό από την Επιτροπή εφόσον ήταν σύμφωνο με το εγκεκριμένο χρηματοδοτικό πλαίσιο για την ως άνω περίοδο.

- Η τροπολογία 21 αφορά τους επιτόπιους ελέγχους που οφείλουν να εκτελούν οι μόνιμοι υπάλληλοι και άλλο προσωπικό της Επιτροπής σε έργα χρηματοδοτούμενα μέσω του LIFE+, ιδίως για τον έλεγχο της συμμόρφωσης προς τα κριτήρια επιλεξιμότητας που ορίζονται στο άρθρο 3 του σχεδίου κανονισμού. Η Επιτροπή δύναται να αποδεχθεί ότι είναι επιβεβλημένη η αξιολόγηση της συμβολής αναλόγων έργων στους στόχους της πολιτικής της ΕΕ, εκτιμά, όμως, ότι το κείμενο που διατύπωσε το Κοινοβούλιο θα ήταν σκοπιμότερο να αποτελέσει μέρος του άρθρου 16 παράγραφος 3 το οποίο αναφέρεται στην τελική αξιολόγηση της εφαρμογής του κανονισμού.

- Η τροπολογία 22 αφορά την επιτροπή LIFE+. Καθιερώνει αναφορά στην κανονιστική διαδικασία με έλεγχο η οποία θα πρέπει να αναδιατυπωθεί ώστε να ευθυγραμμιστεί προς το τυποποιημένο κείμενο στο οποίο κατέληξαν τα τρία θεσμικά όργανα.

2.2.4. Τροπολογίες που δεν έγιναν δεκτές

- Οι τροπολογίες 2, 9, 10, 11, 14, 15, 16, 20, 24, 25, 28 και 31 αποσκοπούν στη διαγραφή κάθε παραπομπής στην κατ’ ανάθεση διαχείριση του προγράμματος. Η Επιτροπή είναι της άποψης ότι είναι προτιμότερη η αποκεντρωμένη διαχείριση τουλάχιστον του 80% του προϋπολογισμού του LIFE+ και κατά συνέπεια απορρίπτει τις τροπολογίες του Κοινοβουλίου για το ως άνω θέμα. Εάν όμως προκύψει ότι θα ήταν δυνατό να επιτευχθεί συμβιβασμός μεταξύ του Συμβουλίου και το Κοινοβουλίου για το συγκεκριμένο ζήτημα, η Επιτροπή είναι πρόθυμη να διευκολύνει μια σχετική συμφωνία. Οι τροπολογίες 8 και 30 συνδέονται με το θέμα της κατ’ ανάθεση διαχείρισης και προβλέπουν ότι οι δαπάνες που αφορούν το προσωπικό και τους δημόσιους υπαλλήλους δεν θα είναι επιλέξιμες για κοινοτική συγχρηματοδότηση. Η Επιτροπή δεν μπορεί να δεχθεί τις συγκεκριμένες τροπολογίες, δεδομένου ότι τα περισσότερα από τα κράτη μέλη έχουν υπογραμμίσει ότι είναι αναγκαίο να παραμείνουν επιλέξιμες οι εν λόγω δαπάνες (εφόσον πληρούνται τα κριτήρια που ορίζονται σαφώς στο σχέδιο κανονισμού) ώστε να καταστεί δυνατή η συγκρότηση και η λειτουργία των εθνικών τους υπηρεσιών.

- Η τροπολογία 4 αφορά τη χρηματοδότηση του δικτύου Natura 2000. Προβλέπει ότι η Επιτροπή και τα κράτη μέλη θα εξασφαλίζουν επαρκή χρηματοδότηση με άλλα μέσα για τη διαχείριση του δικτύου, του οποίου το ετήσιο κόστος υπολογίζεται σε 6,1 δις € για την Ευρωπαϊκή Ένωση. Η τροπολογία 6 και το δεύτερο μέρος της τροπολογίας 11 προέβλεπαν ότι η Επιτροπή και τα κράτη μέλη, αντιστοίχως, θα εξασφάλιζαν ότι στα εθνικά ετήσια προγράμματα εργασίας θα προβλέπονταν διεθνικά έργα και μέτρα. Η Επιτροπή δεν δύναται να αποδεχθεί τις τροπολογίες 4, 6 και το δεύτερο μέρος της τροπολογίας 11 με τη σημερινή δεσμευτική μορφή του. Η τροπολογία 3 καλεί την Επιτροπή να προβεί εγκαίρως σε επανεξέταση της συμβολής των επιμέρους συμπληρωματικών μέσων στη χρηματοδότηση του δικτύου Natura 2000 (συμπεριλαμβανομένου του LIFE+) ενόψει της επανεξέτασης του δημοσιονομικού πλαισίου του 2008/9, ώστε να εξασφαλιστεί η προσαρμογή του LIFE+ στις δέουσες αλλαγές. Μολονότι η Επιτροπή θα διενεργήσει ανάλογη επανεξέταση, δεν μπορεί να γίνει δεκτό το χρονοδιάγραμμα που προτείνει το Κοινοβούλιο. Αυτό οφείλεται στο γεγονός ότι έως το 2008 η Επιτροπή δεν θα διαθέτει ουσιαστικό υλικό σχετικά με τα αποτελέσματα της εφαρμογής του LIFE+ και τη συμπληρωματικότητά του με τα άλλα μέσα.

- Η τροπολογία 13 καθιστά υποχρεωτική τη διαβούλευση με την επιτροπή για τα οικολογικά ενδιαιτήματα (επιτροπή οικοτόπων). Η εν λόγω τροπολογία δεν μπορεί να γίνει δεκτή για τους λόγους που προαναφέρθηκαν κατά το σχολιασμό του δευτέρου μέρους της τροπολογίας 12.

- Η τροπολογία 19 αφορά τη δέσμευση «τουλάχιστον 55%» των δημοσιονομικών πόρων του LIFE+ για τη διαφύλαξη της φύσης και της βιοποικιλότητας. Τόσο η Επιτροπή όσο και τα περισσότερα από τα κράτη μέλη προτιμούν το κείμενο της κοινής θέσης το οποίο εν προκειμένω προβλέπει “τουλάχιστον 40%”, δίχως να εμποδίζει τα κράτη μέλη να επωμισθούν υψηλότερες σχετικές δαπάνες εφόσον το επιθυμούν. Θα πρέπει να υπενθυμιστεί ότι το LIFE+ έχει στόχο να υποστηρίξει την εφαρμογή και την ανάπτυξη εν γένει της κοινοτικής πολιτικής και νομοθεσίας για το περιβάλλον και ιδίως την εφαρμογή του 6ου κοινοτικού προγράμματος δράσης για το περιβάλλον, με πεδίο εφαρμογής πολύ ευρύτερο της φύσης και της βιοποικιλότητας.

- Η τροπολογία 29 προβλέπει ότι η ενίσχυση της δημιουργίας δυναμικού θα πρέπει να είναι ένα από τα επιλέξιμα μέτρα για χρηματοδότηση μέσω του LIFE+. Η Επιτροπή είναι της άποψης ότι αν, όπως πρότεινε το Κοινοβούλιο, στη βοήθεια που χορηγείται για την δημιουργία δυναμικού προστεθεί και η βοήθεια για τη βελτίωση του δυναμικού , αυτό θα ήταν περιττό.

3. Συμπέρασμα

Σύμφωνα με το άρθρο 250 (2) της Συνθήκης, η Επιτροπή τροποποιεί την πρότασή της όπως προαναφέρθηκε.

[1] COM(2004)621 τελικό (2004/0218 (COD))

[2] COM(2006)239 τελικό

[3] COM(2006)355 τελικό